เซฟเมาท์
ครั้งแรกของ&#8216;บัณฑูร&#8217;
1 ต.ค. 2554

ครั้งแรกของ‘บัณฑูร’
โดย..สปาย 008
นายแบงก์ที่มีสีสันคัลเลอร์ฟูลคนไหน คงไม่มีใครแปลก แหวกแนว ไม่เหมือนใครและไม่มีใครเหมือน อย่างคุณปั้นบัณฑูร ล่ำซำ ซีอีโอธนาคารกสิกรไทยแน่ๆ
ยี่ห้อบัณฑูร ไม่สามารถคาดเดาได้จริงๆ ว่า เขาจะทำอะไรบ้าง แต่ละเรื่องที่ทำก็ล้วนไม่ค่อยจะธรรมดา
ใครจะเชื่อว่า คุณปั้น จะไปเป็นไวยาวัจกร ที่วัดบวรนิเวศวิหาร และในที่สุดก็ซาบซึ้งในรสพระธรรม ปลงผมบวชเสียเลย เพื่อจะได้รู้แจ้งเห็นจริงในพระพุทธศาสนา
ตอนนี้คุณปั้นเป็นประธานกรรมการผู้จัดการและผู้จัดการ มูลนิธิมหามกุฏราชวิทยาลัย ในพระบรมราชูปถัมภ์ ซึ่งท่านประธานคนนี้ก็เตรียมที่จะจัดโครงการจัดหาทุนทรัพย์ซื้ออุปกรณ์และเครื่องมือแพทย์ ให้กับโรงพยาบาลพหลพลพยุหเสนา จ.กาญจนบุรี
โครงการนี้ทำเนื่องในมงคลสมัยที่เจ้าพระคุณสมเด็จพระญาณสังวร สมเด็จพระสังฆราช สกลมหาสังฆปริณายก จะทรงเจริญพระชันษา 100 ปี ในเดือน ต.ค. 2556
คุณปั้นจะไปแถลงข่าวโครงการนี้ที่ อาคารมนุษยนาควิทยาทาน วัดบวรนิเวศวิหาร ในวันอาทิตย์ที่ 2 ต.ค.นี้
แต่ถ้าแถลงข่าวเฉยๆ มันธรรมดาไปสำหรับ บัณฑูร ล่ำซำ
ฉะนั้น เมื่อแถลงข่าวแล้ว ก็จะมีการเสวนา “ธรรมทัศน์ โลกทัศน์” โดย เจ้าพระคุณสมเด็จพระวันรัต ผู้อำนวยการมูลนิธิมหามกุฏฯ และคุณปั้นก็จะขึ้นร่วมปุจฉา วิสัชนา กับสมเด็จพระวันรัตด้วย ซึ่งจะเป็นการบรรยายธรรมะครั้งแรกของคุณปั้น หลังจากที่เจนเวทีในการบรรยายเศรษฐกิจ การเงินการธนาคารมานานแล้ว
แหล่งข่าวจากแบงก์รวงข้าว บอกว่า คุณปั้นตื่นเต้นกับการเสวนาธรรมะมาก เพราะเป็นครั้งแรกที่ได้ขึ้นเวทีธรรม
ว่าแล้วก็ว่าการให้พนักงานธนาคารไปแจกของให้กับประชาชนที่ประสบภัยน้ำท่วมที่โรงพยาบาลบ้านหมี่ จ.ลพบุรี และที่ จ.สิงห์บุรี กันในวันเสาร์ที่ 1 ต.ค. ถือเป็นการร่วมทำบุญกันให้เต็มเหนี่ยวกันไปเลย
ส่วนผู้มีจิตศรัทธาจะบริจาคสมทบทุนซื้อเครื่องมือแพทย์ ก็รอฟังว่าจะสมทบทุนทำบุญกันได้ยังไงบ้างนะเจ้าคะ...